

LAJOSKOMÁROMI POLGÁRMESTERI HIVATAL

**CAFETÉRIA SZABÁLYZATA**

HATÁLYOS: 2025. január 1.

P.H.

 Pirmann-né Felső Marianna sk.

 jegyző

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 151. §-ban és a közszolgálati tisztviselők részére adható juttatásokról és egyes illetménypótlékokról szóló 249/2012. (VIII.31.) Korm. rendelet 9.§-ban (a továbbiakban: Korm. rendelet) foglaltak alapján, a személyi jövedelemadóról szóló 1995. évi CXVII. törvény 71.§ (1) bekezdésében (a továbbiakban: Szja.tv.), a Széchenyi Pihenő Kártya kibocsátásának és felhasználásának szabályairól szóló 76/2018. (IV.20.) Korm. rendelet figyelembevételével a Polgármesteri Hivatal (a továbbiakban: Hivatal) és Lajoskomárom Nagyközség Önkormányzat Képviselő-testületének hivatala munkavállalóinak cafetéria-juttatásáról az alábbi szabályzatot adom ki:

I.

**Bevezető rendelkezések**

1. A Kttv. 151.§ (1) bekezdése értelmében a kormánytisztviselő cafetériajuttatásként – választása szerint – a személyi jövedelemadóról szóló [1995. évi CXVII. törvény 71. § (1) bekezdésében](https://njt.hu/jogszabaly/1995-117-00-00) felsorolt juttatásokra, legfeljebb az ott meghatározott mértékig és feltételekkel a Kormány által meghatározott rendben jogosult. A kormánytisztviselőt megillető cafetériajuttatás éves összege nem lehet alacsonyabb az illetményalap ötszörösénél. A cafetériajuttatás éves összege biztosít fedezetet az egyes juttatásokhoz kapcsolódó, a juttatást teljesítő munkáltatót terhelő közterhek megfizetésére is.

2. A rendszer célja, hogy az egyéni döntés lehetőségén keresztül megfeleljen az eltérő munkavállalói igényeknek, az azonos munkakörben foglalkoztatott munkavállalóknak egységes feltételeket biztosítson, kövesse a korszerű szolgáltatásokat, a hatékony juttatási módszereket.

3. A Cafetéria Szabályzat személyi hatálya a Polgármesteri Hivatallal közszolgálati jogviszonyban álló személyekre, valamint a Lajoskomárom Nagyközség Önkormányzat Képviselő-testületének hivatalával foglalkoztatási jogviszonyban (Munka Törvénykönyvének hatálya alá tartozó munkavállalók, közalkalmazott) álló munkavállalókra (a továbbiakban: munkavállaló) terjed ki.

4. A Kttv. 225/A. §-ában foglaltak szerint a polgármester tekintetében a képviselő-testület gyakorolja a munkáltatói jogokat, így a Lajoskomáromi Polgármesteri Hivatal Cafetéria-szabályzata személyi hatálya a polgármesterre nem terjed ki, azonban a 225/L. § (1) bekezdése értelmében a polgármester foglalkoztatási jogviszonyára megfelelően alkalmazni kell e szabályzatban, a cafetéria-juttatásokra vonatkozó szabályokat a választható juttatások fajtája, valamint a felhasználás módja tekintetében.

II.

1. **A cafetéria- keret mértéke, a cafetéria-juttatásra való jogosultság**

1.1. A cafetéria rendszerben biztosított keretösszeget a Képviselő-testület a központi költségvetési törvény elfogadását követően, a mindenkori tárgyévi költségvetési rendeletében szabályozza.

1.2. Az önkormányzat költségvetési rendelete alapján a munkaadó a munkavállaló cafetéria-juttatásának éves összegét a 2025-ös évre vonatkozóan nettó 400.000, - Ft-ban állapítja meg.

1.3. A munkavállaló a közszolgálati jogviszony létesítésének első napjától szerez jogosultságot a cafetéria juttatásra. A keretösszeg megállapítása a tárgyév végéig időarányosan történik.

1.4. Ha a jogviszony év közben keletkezik, vagy szűnik meg, illetve egy évnél rövidebb határozott időre jön létre, a munkavállaló a keretösszeg időarányos részére jogosult. A jogosultsági idő számításakor az adott év naptári napjainak számát kell figyelembe venni.

1.5. A jogviszony megszűnése esetén a juttatások igénybevételére legkésőbb a jogviszony megszűnésének napjáig van lehetősége. Amennyiben a keretösszeg felhasználása a munkavállaló részéről az időarányosan jogosult összeget meghaladóan már megtörtént, úgy a munkajogi szabályok szerint a munkavállalót terhelő visszatérítési kötelezettség keletkezik. A jogviszonya időtartamával időarányosan megállapított összegen felüli részt a Polgármesteri Hivatal házipénztárába kell befizetni.

1.6. Nem kell visszafizetni a cafetéria-juttatás értékét, ha a foglalkoztatási jogviszony a munkavállaló halála miatt szűnik meg.

1.7. Nem jogosult cafetéria-juttatásra a munkavállaló azon időtartam tekintetében, melyre illetményre nem jogosult feltéve, hogy a távollét időtartama meghaladja a harminc napot. Ilyen távollétnek minősül:

 - a csecsemőgondozási díj,

 - a gyermekgondozási díj,

 - a gyermekgondozási segély időtartama,

- a 30 napot meghaladó bármely jogcímen igénybe vett fizetés nélküli szabadság,

 valamint

 - a 30 napot meghaladó keresőképtelenség időtartama.

Ezekben az esetekben a munkavállaló az éves keretösszeg – távolléte időtartamával csökkentett – időarányos részére jogosult.

1. **A nyilatkozattétel ideje, módja**

2.1. A munkavállaló írásban vagy elektronikus úton a tárgyév március 1-ig, illetve a jogviszony létesítésekor vagy az áthelyezésekor nyilatkozik arról, hogy a cafetéria – juttatás összegén belül milyen juttatásokra tart igényt.

2.2. Ha a munkavállaló jogviszonya év közben keletkezik, vagy áthelyezésére kerül sor, illetve tartós távollétéről tér vissza, akkor az első munkában töltött napot követő 10 munkanapon belül

nyilatkozik az általa választott cafetéria-juttatásról.

III.

**A cafetéria-juttatás**

**Széchenyi Pihenőkártya**

1. A munkavállalók cafetéria juttatásként Széchenyi Pihenő Kártyára (a továbbiakban: SZÉP kártya) jogosultak.

2. A SZÉP kártyára utalt összeg:

a) szálláshely-szolgáltatásra,

b) melegkonyhás vendéglátóhelyeken (ideértve a munkahelyi étkeztetést is) étkezési

szolgáltatásra,

c) a szabadidő-eltöltést, a rekreációt, az egészségmegőrzést szolgáló szolgáltatásra d) 2025. évben lakásfelújításra

használható fel.

A d) pont szerint felhasználható összeg nem haladhatja meg a fizetési számlán 2025. év január 1-jén nyilvántartott támogatás és a számlára 2025. évben a felhasználásig utalt támogatás összegének 50 százalékát.

3. A SZÉP kártyát a Pénztárszolgáltató biztosítja. A SZÉP kártya névre szóló, bankkártya elven működő elektronikus kártya. Közeli hozzátartozó és családtagok részére névre szóló társkártya igényelhető.

IV.

**A cafetéria-juttatások választásának szabályai**

1. Az éves keretösszeg egy naptári évben a szabályzatban meghatározott juttatási forma igénybevételére használható fel. A tárgyévben igénybe nem vett munkáltató által biztosított keretösszeg nem vihető át a következő évre.

2. A keretösszeg egy összegben történő SZÉP kártyára utalásáról a pénzügyi előadó 2. legkésőbb a tárgyév május 31. napjáig gondoskodik.

V.

**Záró rendelkezések**

1. A szabályzatban nem rendezett kérdésekben a Kttv., az Szja. tv., valamint a Korm. rendelet szabályai az irányadóak.

2. A szabályzatban foglaltakat az Szja tv. és egyéb irányadó jogszabályok figyelembevételével évente felül kell vizsgálni.

3. Jelen szabályzat 2025. január 1. napján lép hatályba.

Lajoskomárom, 2025. január 20.

 Pirmann-né Felső Marianna sk.

 jegyző